Vil du være med til at udvikle Odense Boldklub som praktikant i klubben?
I Odense Boldklub samler vi uge efter uge flere tusinde dybt passionerede fans og tilskuere til vores arrangementer, men vi vil meget gerne blive endnu bedre, og det kan du hjælpe med! I OB arbejder vi hver dag med over 50.000 følgere på Facebook og mere end 30.000 følgere på Instagram, og hvis du kunne tænke dig at prøve kræfter med så bredt et felt af modtagere, så hører vi meget gerne fra dig.
Vi søger lige nu to praktikanter, der kan hjælpe os med kommunikation og marketing, så vi i fællesskab kan sprede budskabet om vores kampe og arrangementer. Du vil blive en del af et team på fire-fem personer, men vi er mange flere kollegaer på kontoret, som også vil være sparringspartnere i praktikperioden.
Jobbet er alsidigt, og afhængigt af dine talenter kan arbejdsopgaverne kan eksempelvis være at:
Skrive fængende tekster til hjemmeside, nyhedsbreve og sociale medier
Optage og redigere videoer
Udarbejde visuelt materiale og grafik
Drive digitale kampagner i vores app og på sociale medier
Arbejde med leadgenerering på forskellige kanaler
Analyse af data til kommercielt brug
Arbejde med hjemmesideoptimering - herunder SEO
Kvalifikationer
Vejen til en praktikplads i OB kan være forskelligartet, men vi synes, det vil være spændende, hvis du er i gang med en videregående uddannelse inden for kommunikation, journalistik, digital konceptudvikling, e-handel eller lignende, og derudover vil det være et plus, hvis du kan sætte hak ved et eller flere af nedenstående evner:
Kan skrive kreative tekster til både ob.dk og SoMe
Har et godt øje for, hvad der fungerer visuelt og har kendskab til Adobe-pakken
Har erfaring med at filme og redigere videoer
Har interesse og vilje for at optimere kampagner, så de ender ud i salg
Arbejder selvstændigt og detaljeorienteret
Kan tage ansvar for egne opgaver
Vi kigger efter to forskellige praktikanter, så vi forventer ikke, at du kan sætte hak ved alle punkterne, men vi er meget åbne for spændende ansøgninger i forskellige retninger. I forbindelse med arbejdet vil du selvfølgeligt få licens til den software, der kræves for at udføre opgaverne.
Opstart
Vi søger praktikanter med opstart i februar 2023 og gerne frem til og med sæsonens sidste kamp i juni. Arbejdsbyrden og antal timer aftaler vi individuelt, men vi tager selvfølgelig højde for eventuelle studiedage, som du skal deltage i.
Praktikopholdet er ulønnet, men vi tilbyder til gengæld en lækker frokostordning.
Ansøgningsfristen er lørdag den 30. november 2022, men vi indkalder løbende til samtaler, og vi ansætter, så snart vi finder den rette kandidat.
Interesseret?
Har du spørgsmål til stillingen, så skriv til kommunikationschef, Rasmus Nejstgaard, på firstname.lastname@example.org.
Hvis du synes, at det lyder som en spændende praktikplads for dig, så søger du stillingen her.
Tip en venDetaljer